สรรพากรรับมือการเมือง
พร้อมสนองนโยบายรัฐบาลใหม่มั่นใจปีนี้เกินเป้า1.4แสนล้าน
18 ส.ค. 2554

พร้อมสนองนโยบายรัฐบาลใหม่มั่นใจปีนี้เกินเป้า1.4แสนล้าน
กรมสรรพากรประชุมประเมินนโยบายภาษีหลังเลือกตั้ง ยังมั่นใจทั้งปีเก็บภาษีเกินเป้า 1.4 แสนล้านบาท
นายสาธิต รังคสิริ อธิบดีกรมสรรพากร กล่าวว่า กรมจะมีการประชุมร่วมกับสรรพากรภาค และสรรพากรพื้นที่ทั่วประเทศในสัปดาห์นี้ เพื่อวิเคราะห์ผลการปฏิบัติงานการจัดเก็บภาษีในช่วง 6 เดือนแรกของปีงบประมาณ 2554 พร้อมวิเคราะห์ทิศทางภาษีกับการพัฒนาการเปลี่ยนแปลงที่เกิดขึ้นจากความเคลื่อนไหวทางสังคม เศรษฐกิจและการเมือง
นอกจากนี้ ยังให้ความสำคัญกับการติดตามนโยบายของรัฐบาลชุดใหม่ที่จะเข้ามาบริหารประเทศ ภายหลังการเลือกตั้ง ได้แก่ การปรับปรุงโครงสร้างภาษีและการออกมาตรการภาษีต่างๆ ซึ่งกรมสรรพากรต้องเตรียมความพร้อมไว้ เพื่อให้สามารถดำเนินการตามนโยบายใหม่ในทันที
สำหรับผลการจัดเก็บรายได้ของกรมสรรพากรในปีนี้คาดว่าจะสามารถจัดเก็บได้เกินกว่าประมาณการที่ได้รับมอบหมายประมาณ 1.4 แสนล้านบาท หรือ 10% ของเป้าหมายที่ตั้งไว้ 1.4 ล้านล้านบาท โดยผลการจัดเก็บภาษีสะสมของกรมสรรพากร ตั้งแต่เดือน ต.ค. 2553เม.ย. 2554 จัดเก็บได้รวมทั้งสิ้น 6.39 แสนล้านบาท สูงกว่าช่วงเดียวกันของปีที่ผ่านมา 14.97% และสูงกว่าประมาณการ 10.84%
นายสาธิต กล่าวว่า กรมจะจัดงาน “สรรพากร On Tour” ปีที่ 5 เพื่อรณรงค์ให้ประชาชนทั่วไป รวมทั้ง นักเรียน นิสิต นักศึกษา ได้ตระหนักถึงความสำคัญในการเสียภาษี เป็นการทำประชาสัมพันธ์เชิงรุกเพื่อเสริมสร้างทัศนคติทางบวกในด้านภาษีอากร 
ทั้งนี้ นายสาธิตได้ลงนามความร่วมมือระหว่างกรมสรรพากรกับมหาวิทยาลัยอุบลราชธานี มหาวิทยาลัยราชภัฏอุบลราชธานี มหาวิทยาลัยราชภัฏศรีสะเกษ และมหาวิทยาลัยราชภัฏสุรินทร์ เพื่อขยายต่อโครงการ “สรรพากรสอนภาษีที่มหา’ลัย (RD go Campus)” ซึ่งกรมสรรพากรได้ขยายโครงการไปยังสถาบันอุดมศึกษาทั่วประเทศ โดยมีมหาวิทยาลัยในส่วนภูมิภาคลงนามความร่วมมือในโครงการดังกล่าวแล้ว 17 สถาบัน